ምእንተ ርእሱ ብገበን ተኸሲስካ ኢኻ ተኣሲርካ ዘለኻ። ገበነኛ ምዃንካ ዝነግር ታሪኽ ከኣ እግሪ እግርኻ ክስዕብ እዩ። ዋላ ተማሂርካ እውን ኣየናይ ትካል እዩ ስራሕ ክቖጽረካ - ስለዚ ስቕ ኢልካ ኣይትድከም' ይብሉኒ ነይሮም። ኣነ ግን ይልወጥ ከም ዘለኹ ይስምዓኒ ነይሩ። እዚ ጥራይ ኣይኮነን፤ ትምህርቲ ከም ዝፈቱ ስለ ዝፈለጥኩ በዚኣ ጥራሕ ተተባቢዐ ክቕጽል ኣለኒ ዝብል እምነት ኣሕዲረ። ካብቲ ዝተዋህበኒ ፍርዲ ማእሰርቲ 16 ዓመታት ነተን 8ተ ወዲአ ክወጽእ እንከለኹ፡ ቀዳማይ ዲግሪ፡ ከምኡ'ውን ካልኦት ክልተ ብደረጃ ካልኣይ ዲግሪ ወዲአ ነይረ። ስለዚ ካብ ማእሰርቲ ምስ ወጻእኹ ምስ እሱራት ዘስርሓኒ ስራሕ ረኺበ። እዚ ብምኽንያት እቲ ዝሓለፍኩዎ ህይወት ዘይኮነ ስለ ዝተምሃርኩ እየ ረኺበዮ። መምህር ኮይነ ስራሕ ምስ ጀመርኩ ናብ ቤት ማእሰርቲ ዝኸድኩላ ናይ መጀመርታ መዓልቲ ዝተሰምዓኒ ስምዒት ብቃላት ዝገልጾ ኣይኮነን። ሰባት ኣነ ፍሉይነት ሃሊዩኒ ዘይኮነ ዝኾነ ሰብ ግን ዝደለዮ ከዐውት ከም ዝኽእል ክፈልጡ እየ ዝደሊ። ዳርጋ ፍርቂ እቶም እሱራት ዋላ ሓደ መረጋገጺ ብቅዓት ከይሓዙ ትምህርቲ ዘቋረጹ'ዮም። እዚ እንታይ ዓይነት ስምዒት ከም ዝፈጥረልካ ብዝግባእ ይፈልጦ'የ፤ ኣብ ርእሰ ተኣማንነተይ ዝነበሮ ጽልዋ ዝርስዖ ኣይኮንኩን። እዚ ግን ክትመሃር ዓቕሚ የብልካን ማለት ኣይኮነን። ኩሉ ሰብ ክልወጠሉ ዝኽእል ተኽእሎን ሓይልን ኣለዎ። በዚ ስለ ዝሓለፍኩ ይፈልጦ'የ። ዊኒስተን ቸርችል፡ "እንተጽዒርካ ኣብ ልቢ ነብሲ ወከፍ ሰብ ዕቑር ጸጋ ኣሎ" ይብል - ሓቁ እዩ። እነኹ እኳ ኣነ ተቐይረ። ካብ ቤት ማእሰርታት እንታይ ንደሊ?
